Verraad | News24
VERRAAD is iets wat diep sny en sy merk op mense en ’n gemeenskap laat. As mense en medemense gedy ons op vertroue. Ons floreer in situasies en kontekste waar ons veilig voel. Wanneer ons vertroue geskend word deurdat mense ons in die steek laat, of ons geskok word deur iemand se optrede, los dit ons met letsels in ons gees en gemoed.
Dink maar aan mense wat deur ’n egskeiding gaan en die impak wat dit op verhoudings het, veral wat dit aan kinders doen. Mense raak skepties en huiwerig om hulself weer aan iets of iemand te verbind.
Deesdae voel mense in die steek gelaat of verraai deur al die politieke en teologiese verwikkelinge van ons dag. Verraad is egter deel van die risiko wat mens moet loop in enige verhouding, anders kan jy nie daartoe kom om jou aan iemand te verbind nie. Wanneer ’n verhouding na ’n episode van verraad herstel word, kan dit selfs lei tot nuwe waardering in die verhouding, soos met Jesus en Sy dissipels gebeur het.
Matteus 26 vers 20-25 vertel van die grootste enkele daad van verraad in die geskiedenis, wat ’n ingrypende impak op die wêreld en kerk gehad het. Dit is natuurlik die verraad wat Judas Iskariot teenoor Jesus gepleeg het.
Hy het Jesus aan Sy vyande uitgewys sodat Hy stilweg met die minste weerstand deur hulle gevange geneem sou kon word. Daar word baie bespiegel oor waarom iemand so iets aan Jesus sou doen, wat die toonbeeld van integriteit en deernis, liefde en omgee was. Johannes 12:6 sê dat Judas ’n dief was en Jesus dus vir geld uitgekoop het. Ander reken dat hy teleurgestel was in Jesus se bediening en hom daarom verraai.
Dit neem niks weg van die feit dat Jesus verraai is deur een van Sy naaste volgelinge nie en dat dit diep seergemaak het nie.
Ons kan maklik vir Judas oordeel. Onthou net dat Judas eintlik elkeen van ons verteenwoordig. “Is dit ek, Here,” is die vraag waarmee ons almal gekonfronteer word. Verraaiers en dubbelhartige mense kan egter genesing vind by die
Een wat vir verraaiers Sy lewe aan die kruis gegee het. Is dit jy?